Gedagte vir die dag: Christus Victor | Maroela Media
Ná 'n buitengewone lewe sterf Jesus aan die kruis. Dit was nie 'n nederlaag of laagtepunt nie, maar die hoogtepunt van sy bediening. Die Nuwe Testament herhaal oor en oor dat dit 'n oorwinning oor die Bose was. Die vroeë kerk het dit soos volg verstaan: Toe Jesus gesterf het, het Hy na die doderyk gegaan en al die "owerhede en magte" wat nie aan Hom gehoorsaam was nie gebind. Hy het die duiwel ook gebind en die sleutels van die dood en die doderyk van Hom afgevat. Daarna het Hy uit die dood opgestaan omdat geen dood of duiwel Hom kon keer nie. So het Hy 'n pad deur die dood oopgemaak waarop elkeen wat aan Hom behoort Hom ook, deur die dood, kan volg.
Die vroeë kerk het Jesus Christus Victor genoem – Christus, die Oorwinnaar. Verstaan jy dat jy – met jou klein lewe en klein probleme – vir ewig veilig is by só 'n geweldige Oorwinnaar? Waarom dan vrees?
Dankie, Jesus Christus, dat U oorwin het en dat U my meevoer in u oorwinning. Ook ek sal deur die dood na die lewe gaan! Amen.
O Here met diepe dankbaarheid kom kniel ek by U voete…die lof die eer die aanbidding kom U toe …..U het die oorwinning behaal vir ewig en altyd my losgekoop…Amen